CELEX: 32018D1888
Language: lv
Date: 2018-12-03 00:00:00
Title: Komisijas Īstenošanas lēmums (ES) 2018/1888 (2018. gada 3. decembris), ar ko nosaka, ka atvieglotā muitas nodokļa pagaidu atcelšana, kura noteikta saskaņā ar Eiropas Parlamenta un Padomes Regulas (ES) Nr. 19/2013 15. pantu un Eiropas Parlamenta un Padomes Regulas (ES) Nr. 20/2013 15. pantu, attiecībā uz Gvatemalas un Peru izcelsmes banānu importu nav nepieciešama

4.12.2018   
               
               
                  LV
               
               
                  Eiropas Savienības Oficiālais Vēstnesis
               
               
                  L 308/49
               
            
         KOMISIJAS ĪSTENOŠANAS LĒMUMS (ES) 2018/1888
         (2018. gada 3. decembris),
         ar ko nosaka, ka atvieglotā muitas nodokļa pagaidu atcelšana, kura noteikta saskaņā ar Eiropas Parlamenta un Padomes Regulas (ES) Nr. 19/2013 15. pantu un Eiropas Parlamenta un Padomes Regulas (ES) Nr. 20/2013 15. pantu, attiecībā uz Gvatemalas un Peru izcelsmes banānu importu nav nepieciešama
         EIROPAS KOMISIJA,
         ņemot vērā Līgumu par Eiropas Savienību un Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 15. janvāra Regulu (ES) Nr. 19/2013, ar ko īsteno divpusējo aizsargpasākumu klauzulu un stabilizācijas mehānismu banāniem Tirdzniecības nolīgumā starp Eiropas Savienību un tās dalībvalstīm, no vienas puses, un Kolumbiju, Peru un Ekvadoru, no otras puses (1), un jo īpaši tās 15. panta 2. punktu,
         ņemot vērā Eiropas Parlamenta un Padomes 2013. gada 15. janvāra Regulu (ES) Nr. 20/2013, ar ko īsteno divpusējo aizsargpasākumu klauzulu un stabilizācijas mehānismu banāniem Nolīgumā, ar ko izveido asociāciju starp Eiropas Savienību un tās dalībvalstīm, no vienas puses, un Centrālameriku, no otras puses (2), un jo īpaši tās 15. panta 2. punktu,
         tā kā:
         
                     (1)
                  
                  
                     Stabilizācijas mehānisms banāniem tika ieviests ar Nolīgumu, ar ko izveido asociāciju starp Eiropas Savienību un tās dalībvalstīm, no vienas puses, un Centrālameriku, no otras puses. Līdzīgs mehānisms tika iekļauts Tirdzniecības nolīgumā starp Eiropas Savienību un tās dalībvalstīm, no vienas puses, un Kolumbiju, Peru un Ekvadoru, no otras puses. Šos nolīgumus (“nolīgumi”) provizoriski sāka piemērot attiecībā uz Gvatemalu 2013. gada 1. augustā un attiecībā uz Peru – 2013. gada 1. martā.
                  
               
                     (2)
                  
                  
                     Saskaņā ar šiem stabilizācijas mehānismiem, ko īsteno ar Regulu (ES) Nr. 20/2013 un Regulu (ES) Nr. 19/2013, kad attiecībā uz svaigu banānu importu no kādas attiecīgās valsts pārsniegts importa apjoma robežlīmenis (3), Komisija var vai nu uz laiku atcelt atvieglotā muitas nodokļa piemērošanu attiecībā uz šīs valsts svaigu banānu importu, vai noteikt, ka šāda atcelšana nav nepieciešama. Tas būtu jāveic ar īstenošanas aktu, kas jāpieņem saskaņā ar steidzamības procedūru, kura noteikta Regulas (ES) Nr. 20/2013 14. panta 4. punktā un Regulas (ES) Nr. 19/2013 14. panta 4. punktā.
                  
               
                     (3)
                  
                  
                     Gvatemalas un Peru izcelsmes svaigu banānu imports uz Savienību 2018. gada 10. septembrī un 15. oktobrī pārsniedza attiecīgajos nolīgumos noteikto importa apjoma robežlīmeni – attiecīgi 70 000 tonnas un 97 500 tonnas.
                  
               
                     (4)
                  
                  
                     Šajā sakarā saskaņā ar Regulas (ES) Nr. 20/2013 15. panta 3. punktu un Regulas (ES) Nr. 19/2013 15. panta 3. punktu Komisija analizēja attiecīgā importa ietekmi uz situāciju Savienības banānu tirgū, lai izlemtu, vai atvieglotais muitas nodoklis būtu jāatceļ. Komisija ir izvērtējusi attiecīgā importa ietekmi uz cenu līmeni Savienībā, importa tendences no citiem avotiem un Savienības svaigu banānu tirgus vispārējo stabilitāti.
                  
               
                     (5)
                  
                  
                     2018. gada 15. oktobrī Gvatemalas un Peru izcelsmes svaigu banānu imports bija 2,95 % un 2,80 % no svaigu banānu importa uz Savienību, uz ko attiecās stabilizācijas mehānisms. Turklāt Gvatemala un Peru veidoja attiecīgi 1,8 % un 2,2 % no kopējā svaigu banānu importa Savienībā.
                  
               
                     (6)
                  
                  
                     Tajā pašā laikā imports no lielajām eksportētājvalstīm, uz kurām arī attiecas šis stabilizācijas mehānisms, proti, Kolumbijas, Ekvadoras un Kostarikas, attiecīgi bija 51 %, 64,3 % un 64,3 % no to robežvērtībām. “Neizlietotie” daudzumi saskaņā ar stabilizācijas mehānismu (aptuveni 2,4 milj. t) tādējādi ir ievērojami lielāki par kopējo importu no Gvatemalas un Peru (105 366 un 99 698 t).
                  
               
                     (7)
                  
                  
                     Importa no Gvatemalas un Peru cena 2018. gada pirmajos 8 mēnešos (jaunākie pieejamie dati) bija vidēji 527 EUR/t un 730 EUR/t, kas ir attiecīgi par 20 % zemāka un 10,7 % augstāka nekā citu svaigu banānu importa darījumu vidējā cena Savienībā.
                  
               
                     (8)
                  
                  
                     Šajā sakarā, neraugoties uz importēto banānu zemo cenu no Gvatemalas, vidējai banānu vairumtirdzniecības cenai Savienības tirgū 2018. gada jūlijā netika reģistrētas negatīvas izmaiņas un tā saglabājās augsta. Patiešām, banānu (jebkuras izcelsmes) vidējā vairumtirdzniecības cena 2018. gada augustā sasniedza 911,5 EUR/t, kas ir par 2,8 % augstāka nekā attiecīgā cena 2017. gada augustā (855,3 EUR/t). Turklāt ES izcelsmes banānu vidējā vairumtirdzniecības cena 2018. gada augustā bija 1 228,6 EUR/t, kas ir par 38,9 % augstāka nekā 2017. gada augusta līmenis (884,6 EUR/t). Turklāt, neraugoties uz faktu, ka imports no Nikaragvas tagad jau ir pārsniedzis robežvērtību par 409 %.
                  
               
                     (9)
                  
                  
                     Ņemot vērā to, ka banānu imports attiecīgi no Gvatemalas un Peru ir neliels, tas nav ietekmējis Savienības banānu tirgus cenu. Tādējādi šajā posmā nekas neliecina, ka svaigu banānu imports no Gvatemalas un Peru, kas pārsniedz noteikto ikgadējo importa apjoma robežlīmeni, būtu destabilizējis Savienības tirgu vai ka tas būtu nozīmīgi ietekmējis Savienības ražotāju stāvokli.
                  
               
                     (10)
                  
                  
                     Turklāt 2018. gada augustā nekas neliecina par nopietnu Savienības tirgus pasliktināšanos vai nopietnu ekonomiskā stāvokļa pasliktināšanos Savienības attālākajos reģionos.
                  
               
                     (11)
                  
                  
                     Tāpēc šajā posmā atvieglotā muitas nodokļa atcelšana attiecībā uz Gvatemalas un Peru izcelsmes banānu importu nav nepieciešama.
                  
               
                     (12)
                  
                  
                     Komisija turpinās uzraudzību šajā sakarā un vajadzības gadījumā var pieņemt pasākumus,
                  
               IR PIEŅĒMUSI ŠO LĒMUMU.
         
            1. pants
            Atvieglotā muitas nodokļa pagaidu atcelšana attiecībā uz svaigu Gvatemalas un Peru izcelsmes banānu importu, kuri klasificēti Eiropas Savienības Kombinētās nomenklatūras apakšpozīcijā 0803 90 10, nav nepieciešama.
         
         
            2. pants
            Šis lēmums stājas spēkā dienā, kad to publicē Eiropas Savienības Oficiālajā Vēstnesī.
         
         
            Briselē, 2018. gada 3. decembrī
            
               
                  Komisijas vārdā –
               
               
                  priekšsēdētājs
               
               Jean-Claude JUNCKER
            
         
         
            (1)  OV L 17, 19.1.2013., 1. lpp.
         
         
            (2)  OV L 17, 19.1.2013., 13. lpp.
         
         
            (3)  2018. gada 11. oktobra Eiropas Savienības Kombinētās nomenklatūras apakšpozīcija 0803 90 10.